เงินบาทเปิดตลาดที่ 29.81/83
ธนาคารซีไอเอ็มบี รายงาน เงินบาทเปิดตลาดเช้านี้อยู่ที่ระดับ 29.81/83 ปรับตัวแข็งค่าตามภูมิภาค
16 ส.ค. 2554

ธนาคารซีไอเอ็มบี รายงาน เงินบาทเปิดตลาดเช้านี้อยู่ที่ระดับ 29.81/83 ปรับตัวแข็งค่าตามภูมิภาค
นักบริหารเงินธนาคารซีไอเอ็มบี ไทย กล่าวว่า เงินบาทเปิดตลาดเช้านี้อยู่ที่ระดับ 29.81/83 บาท/ดอลลาร์ ปรับตัวแข็งค่าจากปิดตลาดเย็นวานนี้ที่ระดับ 29.88/90 บาท/ดอลลาร์ โดยเงินบาทเคลื่อนไหวในทิศทางเดียวกันกับค่าเงินภูมิภาค
"(เงินบาท) ปรับตัวแข็งค่าจากเย็นวานนี้ แต่ยังไม่มีปัจจัยใหม่ๆ คิดว่า exporter น่าจะยังอยากขายอยู่" นักบริหารเงิน กล่าว
วันนี้ค่าเงินยูโรปรับตัวแข็งค่าลงมามากหลังได้รับปัจจัยบวกกรณีตลาดคาดการณ์ผลประชุมของฝรั่งเศสและเยอรมนีที่อาจมีความคืบหน้าเกี่ยวกับการออกพันธบัตรมาช่วยเหลือประเทศสมาชิกในกลุ่มสหภาพยุโรปที่กำลังประสบปัญหาหนี้เสีย ทำให้การรายงานตัวเลขเศรษฐกิจของสหรัฐเมื่อคืนนี้ไม่ค่อยส่งผลกระทบต่อตลาดมากนัก
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 76.84/87 เยน/ดอลลาร์ ทรงตัวใกล้เคียงกับช่วงเย็นวานนี้ ส่วนเงินยูโรอยู่ที่ระดับ 1.4441/4446 ดอลลาร์/ยูโร ปรับตัวแข็งค่าจากระดับ 1.4282/4285 ดอลลาร์/ยูโร
โดยวันนี้นักบริหารเงินประเมินกรอบการเคลื่อนไหวของเงินบาทไว้ระหว่าง 29.70-30.00 บาท/ดอลลาร์